title: 2019 m. kovo 26 d. Europos Parlamento sprendimas (ES) 2019/1422 dėl Europos Sąjungos 2017 finansinių metų bendrojo biudžeto įvykdymo patvirtinimo, V skirsnis – Audito Rūmai

text:
27.9.2019

               LT

               Europos Sąjungos oficialusis leidinys

               L 249/105

      EUROPOS PARLAMENTO SPRENDIMAS (ES) 2019/1422
      2019 m. kovo 26 d.
      dėl Europos Sąjungos 2017 finansinių metų bendrojo biudžeto įvykdymo patvirtinimo, V skirsnis – Audito Rūmai
      EUROPOS PARLAMENTAS,

                  —

                  atsižvelgdamas į Europos Sąjungos 2017 finansinių metų bendrąjį biudžetą (1),

                  —

                  atsižvelgdamas į Europos Sąjungos 2017 finansinių metų konsoliduotąsias metines ataskaitas (COM(2018)521 – C8-0322/2018) (2),

                  —

                  atsižvelgdamas į Audito Rūmų metinę 2017 m. atlikto vidaus audito ataskaitą biudžeto įvykdymą tvirtinančiai institucijai,

                  —

                  atsižvelgdamas į Audito Rūmų 2017 finansinių metų metinę biudžeto vykdymo ataskaitą kartu su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2017 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (5), ypač į jo 55, 99, 164, 165 ir 166 straipsnius,

                  —

                  atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (6), ypač į jo 59, 118, 260, 261 ir 262 straipsnius,

                  —

                  atsižvelgdamas į Darbo tvarkos taisyklių 94 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą (A8-0097/2019),

         1.

            patvirtina Audito Rūmų generaliniam sekretoriui, kad Audito Rūmų 2017 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Audito Rūmams, Europos Vadovų Tarybai, Tarybai, Komisijai, Europos Sąjungos Teisingumo Teismui, Europos ombudsmenui, Europos duomenų apsaugos priežiūros pareigūnui bei Europos išorės veiksmų tarnybai ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL L 51, 2017 2 28.

         (2)  OL C 348, 2018 9 28, p. 1.

         (3)  OL C 357, 2018 10 4, p. 1.

         (4)  OL C 357, 2018 10 4, p. 9.

         (5)  OL L 298, 2012 10 26, p. 1.

         (6)  OL L 193, 2018 7 30, p. 1.


title: 2019 m. kovo 26 d. Europos Parlamento sprendimas (ES) 2019/1424 dėl Europos Sąjungos 2017 finansinių metų bendrojo biudžeto įvykdymo patvirtinimo, X skirsnis – Europos išorės veiksmų tarnyba

text:
27.9.2019

               LT

               Europos Sąjungos oficialusis leidinys

               L 249/111

      EUROPOS PARLAMENTO SPRENDIMAS (ES) 2019/1424
      2019 m. kovo 26 d.
      dėl Europos Sąjungos 2017 finansinių metų bendrojo biudžeto įvykdymo patvirtinimo, X skirsnis – Europos išorės veiksmų tarnyba
      EUROPOS PARLAMENTAS,

                  —

                  atsižvelgdamas į Europos Sąjungos 2017 finansinių metų bendrąjį biudžetą (1),

                  —

                  atsižvelgdamas į Europos Sąjungos 2017 finansinių metų konsoliduotąsias metines ataskaitas (COM(2018)521 – C8-0327/2018) (2),

                  —

                  atsižvelgdamas į Audito Rūmų 2017 finansinių metų metinę biudžeto vykdymo ataskaitą kartu su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2017 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (5), ypač į jo 55, 99 ir 164–167 straipsnius,

                  —

                  atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (6), ypač į jo 59, 118 ir 260—263 straipsnius,

                  —

                  atsižvelgdamas į Darbo tvarkos taisyklių 94 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą ir Užsienio reikalų komiteto nuomonę (A8-0109/2019),

         1.

            patvirtina Sąjungos vyriausiajai įgaliotinei užsienio reikalams ir saugumo politikai, kad Europos išorės veiksmų tarnybos 2017 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos išorės veiksmų tarnybai, Europos Vadovų Tarybai, Tarybai, Komisijai, Audito Rūmams, Europos Sąjungos Teisingumo Teismui, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL L 51, 2017 2 28.

         (2)  OL C 348, 2018 9 28, p. 1.

         (3)  OL C 357, 2018 10 4, p. 1.

         (4)  OL C 357, 2018 10 4, p. 9.

         (5)  OL L 298, 2012 10 26, p. 1.

         (6)  OL L 193, 2018 7 30, p. 1.


title: 2018 m. rugsėjo 28 d. Tarybos sprendimas (ES) 2018/1464 dėl pozicijos, kurios Europos Sąjungos vardu turi būti laikomasi IEPS prekybos ir darnaus vystymosi komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu, dėl ekspertų grupės nariais norinčių būti asmenų sąrašų sudarymo pagal Susitarimo dvidešimt trečią ir dvidešimt ketvirtą skyrius

text:
1.10.2018

                  LT

                  Europos Sąjungos oficialusis leidinys

                  L 245/12

         TARYBOS SPRENDIMAS (ES) 2018/1464
         2018 m. rugsėjo 28 d.
         dėl pozicijos, kurios Europos Sąjungos vardu turi būti laikomasi IEPS prekybos ir darnaus vystymosi komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu, dėl ekspertų grupės nariais norinčių būti asmenų sąrašų sudarymo pagal Susitarimo dvidešimt trečią ir dvidešimt ketvirtą skyrius
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Tarybos sprendimu (ES) 2017/37 (1) Europos Sąjungos vardu numatyta pasirašyti Kanados ir Europos Sąjungos bei jos valstybių narių išsamų ekonomikos ir prekybos susitarimą (IEPS) (toliau – Susitarimas). Susitarimas buvo pasirašytas 2016 m. spalio 30 d.;

                     (2)

                     Tarybos sprendimu (ES) 2017/38 (2) numatyta laikinai taikyti Susitarimo dalis, įskaitant jo nuostatas dėl IEPS jungtinio komiteto ir specialiųjų komitetų įsteigimo. Tos Susitarimo dalys laikinai taikomos nuo 2017 m. rugsėjo 21 d.;

                     (3)

                     IEPS prekybos ir darnaus vystymosi komitetas buvo įsteigtas pagal Susitarimo 26.2 straipsnio 1 dalies g punktą;

                     (4)

                     laikantis Susitarimo 23.10 ir 24.15 straipsnių, IEPS prekybos ir darnaus vystymosi komitetas per pirmąjį posėdį turi priimti sprendimą, kuriuo pagal Susitarimo dvidešimt trečią skyrių (Prekyba ir darbo jėga) ir dvidešimt ketvirtą skyrių (Prekyba ir aplinka) sudaromi ekspertų grupės nariais norinčių bei galinčių būti asmenų sąrašai;

                     (5)

                     todėl yra tikslinga nustatyti poziciją, kurios Sąjungos vardu turi būti laikomasi IEPS prekybos ir darnaus vystymosi komitete, grindžiamą pridėtu sprendimo, kuriuo pagal Susitarimo dvidešimt trečią ir dvidešimt ketvirtą skyrius sudaromi ekspertų grupės nariais norinčių būti asmenų sąrašai, projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi IEPS prekybos ir darnaus vystymosi komiteto, įsteigto Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), pirmame posėdyje dėl ekspertų grupės nariais norinčių būti asmenų sąrašų sudarymo pagal Susitarimo dvidešimt trečią ir dvidešimt ketvirtą skyrius, grindžiama prie šio sprendimo pridėtu IEPS prekybos ir darnaus vystymosi komiteto sprendimo projektu.

            2 straipsnis
            Šis sprendimas skirtas Komisijai.

            Priimta Briuselyje 2018 m. rugsėjo 28 d.

                  Tarybos vardu

                  Pirmininkė

               M. SCHRAMBÖCK

            (1)  2016 m. spalio 28 d. Tarybos sprendimas (ES) 2017/37 dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) pasirašymo Europos Sąjungos vardu (OL L 11, 2017 1 14, p. 1).

            (2)  2016 m. spalio 28 d. Tarybos sprendimas (ES) 2017/38 dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) laikino taikymo (OL L 11, 2017 1 14, p. 1080).

            PRIEDAS
            … m. … … d.
            IEPS PREKYBOS IR DARNAUS VYSTYMOSI KOMITETO SPRENDIMAS Nr. [X /2018]
            kuriuo sudaromi ekspertų grupės nariais norinčių būti asmenų sąrašai pagal Susitarimo 23 ir 24 skyrius
            IEPS PREKYBOS IR DARNAUS VYSTYMOSI KOMITETAS,
            atsižvelgdamas į Kanados ir Europos Sąjungos bei jos valstybių narių išsamų ekonomikos ir prekybos susitarimą (IEPS), ypač į jo 23.10 straipsnio 6 ir 7 dalis ir 24.15 straipsnio 6 ir 7 dalis,
            kadangi:

                        (1)

                        pagal Susitarimo 30.7 straipsnio 3 dalį nuo 2017 m. rugsėjo 21 d. tam tikros Susitarimo dalys taikomos laikinai;

                        (2)

                        remiantis Susitarimo 23.10 straipsnio 6 dalimi IEPS prekybos ir darnaus vystymosi komitetas turi sudaryti sąrašą ir į jį įtraukti bent devynis asmenis, norinčius ir galinčius būti 23 skyriaus (Prekyba ir darbo jėga) klausimus nagrinėsiančios ekspertų grupės nariais ir, remiantis 7 dalimi, turinčius specialiųjų žinių arba praktinės patirties, susijusios su darbo teise, kitais 23 skyriuje aptariamais klausimais arba pagal tarptautinius susitarimus kylančių ginčų sprendimu;

                        (3)

                        remiantis Susitarimo 24.15 straipsnio 6 dalimi IEPS prekybos ir darnaus vystymosi komitetas turi sudaryti sąrašą ir į jį įtraukti bent devynis asmenis, norinčius ir galinčius būti 24 skyriaus (Prekyba ir aplinka) klausimus nagrinėsiančios ekspertų grupės nariais ir, remiantis 7 dalimi, turinčius specialiųjų žinių arba praktinės patirties, susijusios su aplinkos teise, 24 skyriuje aptariamais klausimais arba pagal tarptautinius susitarimus kylančių ginčų sprendimu;

                        (4)

                        remiantis 23.10 straipsnio 6 dalimi ir 24.15 straipsnio 6 dalimi kiekvienas sąrašas yra sudarytas mažiausiai iš trijų abiejų Šalių įvardytų asmenų ir mažiausiai iš trijų abiejų Šalių įvardytų asmenų, kurie nėra Šalių piliečiai, bet nori ir gali pirmininkauti ekspertų grupei,

                  NUSPRENDĖ:

                        1.

                        Šiuo sprendimu sudaromi ir priede pateikiami ekspertų grupės nariais norinčių būti asmenų sąrašai.

                        2.

                        Šis sprendimas įsigalioja jo priėmimo IEPS prekybos ir darnaus vystymosi komitete dieną.

                     IEPS PREKYBOS IR DARNAUS VYSTYMOSI KOMITETO vardu

                     ES vardu

                     Kanados vardu

            PRIEDAS

               SUSITARIMO 23 SKYRIAUS (PREKYBA IR DARBO JĖGA) KLAUSIMUS NAGRINĖSIANČIOS EKSPERTŲ GRUPĖS NARIAIS NORINČIŲ BŪTI ASMENŲ SĄRAŠAS

               Asmenys, turintys specialiųjų žinių arba praktinės patirties, susijusios su darbo teise, kitais 23 skyriuje aptariamais klausimais arba pagal tarptautinius susitarimus kylančių ginčų sprendimu:

            Kanados nurodyti asmenys:

                        Kevin Banks

                        Adelle Blackett

                        Carol Nelder-Corvari

                  Europos Sąjungos nurodyti asmenys:

                        Jorge Cardona

                        Eddy Laurijssen

                        Karin Lukas

                  Pirmininkai (asmenys, kurie nėra Šalių piliečiai)

                        Janice Bellace

                        Kathleen Claussen

                        Christian Häberli

                        Jill Murray

                        Patrick Pearsall

                        Ross Wilson

               SUSITARIMO 24 SKYRIAUS (PREKYBA IR APLINKA) KLAUSIMUS NAGRINĖSIANČIOS EKSPERTŲ GRUPĖS NARIAIS NORINČIŲ BŪTI ASMENŲ SĄRAŠAS

               Asmenys, turintys specialiųjų žinių arba praktinės patirties, susijusios su aplinkos teise, kitais 24 skyriuje aptariamais klausimais arba pagal tarptautinius susitarimus kylančių ginčų sprendimu:

            Kanados nurodyti asmenys:

                        Anne Daniel

                        Armand de Mestral

                        Elaine Feldman

                        Matthew Kronby

                        Brendan McGivern

                  Europos Sąjungos nurodyti asmenys:

                        Laurence Boisson de Chazournes

                        Hélène Ruiz Fabri

                        Geert Van Calster

                  Pirmininkai (asmenys, kurie nėra Šalių piliečiai)

                        Arthur Edmond Appleton

                        James Bacchus

                        Nathalie Bernasconi-Osterwalder

                        Christian Häberli


title: 2018 m. rugsėjo 28 d. Tarybos sprendimas (BUSP) 2018/1465, kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje

text:
1.10.2018

                  LT

                  Europos Sąjungos oficialusis leidinys

                  L 245/16

         TARYBOS SPRENDIMAS (BUSP) 2018/1465
         2018 m. rugsėjo 28 d.
         kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2015 m. liepos 31 d. Taryba priėmė Sprendimą (BUSP) 2015/1333 (1);

                     (2)

                     2018 m. kovo 21 d. Taryba priėmė Sprendimą (BUSP) 2018/476 (2);

                     (3)

                     atsižvelgdama į tebesitęsiantį nestabilumą ir padėties Libijoje sunkumą Taryba nusprendė, kad ribojamosios priemonės trijų asmenų atžvilgiu turėtų būti pratęstos dar šešių mėnesių laikotarpiui;

                     (4)

                     todėl Sprendimas (BUSP) 2015/1333 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo (BUSP) 2015/1333 17 straipsnio 3 ir 4 dalys pakeičiamos taip:

                  „3.   8 straipsnio 2 dalyje nurodytos priemonės II priedo 14, 15 ir 16 įrašų atžvilgiu taikomos iki 2019 m. balandžio 2 d.

                  4.   9 straipsnio 2 dalyje nurodytos priemonės IV priedo 19, 20 ir 21 įrašų atžvilgiu taikomos iki 2019 m. balandžio 2 d.“

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2018 m. rugsėjo 28 d.

                  Tarybos vardu

                  Pirmininkė

               M. SCHRAMBÖCK

            (1)  2015 m. liepos 31 d. Tarybos sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje ir kuriuo panaikinamas Sprendimas 2011/137/BUSP (OL L 206, 2015 8 1, p. 34).

            (2)  2018 m. kovo 21 d. Tarybos sprendimas (BUSP) 2018/476, kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje (OL L 79, 2018 3 22, p. 30).


title: 2018 m. rugsėjo 21 d. Europos vertybinių popierių ir rinkų institucijos sprendimas (ES) 2018/1466, kuriuo atnaujinamas ir iš dalies pakeičiamas Sprendime (ES) 2018/795 dėl dvinarių pasirinkimo sandorių reklamavimo, platinimo ar pardavimo neprofesionaliesiems klientams nustatytas laikinas draudimas

text:
1.10.2018

                  LT

                  Europos Sąjungos oficialusis leidinys

                  L 245/17

         EUROPOS VERTYBINIŲ POPIERIŲ IR RINKŲ INSTITUCIJOS SPRENDIMAS (ES) 2018/1466
         2018 m. rugsėjo 21 d.
         kuriuo atnaujinamas ir iš dalies pakeičiamas Sprendime (ES) 2018/795 dėl dvinarių pasirinkimo sandorių reklamavimo, platinimo ar pardavimo neprofesionaliesiems klientams nustatytas laikinas draudimas
         EUROPOS VERTYBINIŲ POPIERIŲ IR RINKŲ INSTITUCIJOS PRIEŽIŪROS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (1), ypač jo 9 straipsnio 5 dalį, 43 straipsnio 2 dalį ir 44 straipsnio 1 dalį,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (2), ypač jo 40 straipsnį,
         atsižvelgdama į 2016 m. gegužės 18 d. Komisijos deleguotąjį reglamentą (ES) 2017/567, kuriuo papildomos Europos Parlamento ir Tarybos reglamento (ES) Nr. 600/2014 nuostatos dėl apibrėžčių, skaidrumo, portfelio suspaudimo ir su produktais susijusių intervencinių priemonių ir pozicijų priežiūros priemonių (3), ypač jo 19 straipsnį,
         kadangi:

                     (1)

                     Europos vertybinių popierių ir rinkų institucija (ESMA) Sprendimu (ES) 2018/795 (4) uždraudė dvinarių pasirinkimo sandorių reklamavimą, platinimą ir pardavimą neprofesionaliesiems klientams. Sprendimas įsigaliojo nuo 2018 m. liepos 2 d. trijų mėnesių laikotarpiui;

                     (2)

                     pagal Reglamento (ES) Nr. 600/2014 40 straipsnio 6 dalį ESMA turi peržiūrėti laikiną produktui taikomą intervencinę priemonę periodiškai, bet ne rečiau kaip kartą per tris mėnesius;

                     (3)

                     ESMA persvarstė draudimą dėl dvinarių pasirinkimo sandorių remdamasi, inter alia, nacionalinių kompetentingų institucijų (5) (NKI) apklausa apie produkto intervencijos priemonės praktinį taikymą ir poveikį, taip pat papildoma NKI ir suinteresuotųjų subjektų pateikta informacija;

                     (4)

                     NKI nustatė mažai atvejų, kai buvo nesilaikoma ESMA produktų intervencijos priemonių. Be to, nuo sutartų priemonių paskelbimo 2018 m. kovo 27 d. įmonėms, kurios reklamuoja, platina ar parduoda dvinarius pasirinkimo sandorius, nebuvo išduota naujų leidimų;

                     (5)

                     NKI pranešė, kad, palyginti su 2017 m. liepos mėn., 2018 m. liepos mėn. šiek tiek padaugėjo klientų, kurie prašė juos laikyti profesionaliaisiais klientais. Tačiau klientų, kurie prašė juos laikyti profesionaliaisiais klientais, skaičius yra santykinai mažas, palyginti su ankstesniu dvinarių pasirinkimo sandorių teikėjų profesionaliųjų klientų skaičiumi. ESMA žino, kad kai kurios trečiųjų šalių įmonės aktyviai kontaktuoja su Europos Sąjungos klientais. Tačiau, neturėdamos leidimo ir nebūdamos registruotos Europos Sąjungoje, šios įmonės turi teisę siūlyti savo paslaugas Sąjungoje įsisteigusiems arba esantiems klientams tik pačių klientų iniciatyva. ESMA taip pat žino, kad kai kurios įmonės pradeda siūlyti kitus spekuliacinius investicinius produktus. ESMA toliau stebės šių kitų produktų pasiūlą, kad nustatytų, ar būtina imtis kitų priemonių ES lygmeniu;

                     (6)

                     peržiūros laikotarpiu ESMA negavo jokių įrodymų, paneigiančių jos bendrą išvadą dėl reikšmingos investuotojų apsaugos problemos, nustatytos Sprendime (ES) 2018/795. Todėl ESMA padarė išvadą, kad jei jos sprendimas uždrausti reklamuoti, platinti ir parduoti dvinarius pasirinkimo sandorius neprofesionaliesiems klientams nebūtų atnaujintas, investuotojų apsauga ir toliau keltų didžiulį susirūpinimą, kaip nurodyta Sprendime (ES) 2018/795;

                     (7)

                     nuo tada, kai buvo priimtas tas sprendimas, šiuo metu taikomi reguliavimo reikalavimai pagal Europos Sąjungos teisę nepasikeitė ir jais nesprendžiama ESMA nustatytos grėsmės problema. Be to, NKI nesiėmė veiksmų šiai grėsmei šalinti arba veiksmais, kurių imtasi, šios grėsmės problema nesprendžiama tinkamai. Iš tiesų, nuo Sprendimo priėmimo nei viena NKI nepriėmė jokios nacionalinės produktų intervencijos priemonės pagal Reglamento (ES) Nr. 600/2014 42 straipsnį (6);

                     (8)

                     Sprendime (ES) 2018/795 nustatyto draudimo atnaujinimas neturi neigiamo poveikio finansų rinkų veiksmingumui ar investuotojams, kuris nusvertų tų veiksmų naudą, ir nesukelia reglamentavimo arbitražo rizikos dėl tų pačių šiame sprendime nurodytų priežasčių;

                     (9)

                     jei laikinas draudimas nebūtų atnaujintas, ESMA mano, kad dvinariai pasirinkimo sandoriai veikiausiai vėl būtų siūlomi neprofesionaliesiems klientams, ir į rinką sugrįžtų tokie patys arba panašūs produktai, darantys vartotojui Sprendime (ES) 2018/795 nustatytą žalą;

                     (10)

                     atsižvelgdama į šias ir Sprendime (ES) 2018/795 nurodytas priežastis ir siekdama pažaboti reikšmingą grėsmę investuotojų apsaugai, ESMA nusprendė atnaujinti draudimą dar trijų mėnesių laikotarpiui;

                     (11)

                     atnaujindama draudimą, ESMA išnagrinėjo, ar nėra naujų duomenų apie tam tikrus produktus, kuriems taikoma ši priemonė ir kuriems atnaujintu taikymo laikotarpiu priemonė neturėtų būti taikoma dėl specifinių jų savybių, dėl kurių produktai nekelia Sprendime (ES) 2018/795 nustatytos reikšmingos su investuotojų apsaugai susijusios problemos;

                     (12)

                     šiuo klausimu ESMA gavo naujos informacijos apie dvinarius pasirinkimo sandorius, kurie yra pakankamai ilgos trukmės, pateikiami su prospektu, visiškai apdrausti teikėjo arba kito teikėjo grupės subjekto, ir kurie neturėtų kelti Sprendime (ES) 2018/795 nustatytos reikšmingos investuotojų apsaugos problemos. Tokio dvinario pasirinkimo sandorio pavyzdys – varantas su nustatytų ribų mechanizmu (angl. inline warrant), – kuris atitinka šias sąlygas;

                     (13)

                     nors sudėtingumu šio tipo dvinaris pasirinkimo sandoris panašus į dvinarių pasirinkimo sandorių apskritai, nustatytas mažiausio termino reikalavimas mažina neigiamą sudėtingumo ir neskaidrumo, su kuriuo susiduria investuotojai, poveikį. Investuotojai gali racionaliau susidaryti išsamų rinkos vaizdą per 90 dienų ar ilgesnį laikotarpį nuo dienos, kai produktas buvo išleistas pirmą kartą, palyginti su labai trumpais terminais, kurie buvo įprasti platesnėje dvinarių sandorių rinkoje, egzistavusioje iki pradedant taikyti Sprendimą (ES) 2018/795. 90 dienų ar ilgesnis laikotarpis mažina dažnai pasikartojančios spekuliatyvios prekybos mastą, dėl kurios patiriama dar daugiau nuostolių ir kuri siejama su priklausomybe;

                     (14)

                     svarbus dvinarių pasirinkimo sandorių, galinčių turėti reikšmingų žalingų pasekmių ir didinančių grąžos investuotojams ir nuostolių rizikos atotrūkį, ypatumas yra tai, kad tarp daugelio dvinarių pasirinkimo sandorių teikėjų ir jų klientų egzistuoja interesų konfliktas. Vis dėlto yra įmonių, siūlančių visiškai nuo rinkos rizikos apdraustus dvinarius pasirinkimo sandorius. Kai teikiamas apdraustas dvinaris pasirenkamasis sandoris ir tai daro teikėjas ar kitas teikėjo grupės subjektas, be to, iš dvinario pasirenkamojo sandorio joks grupės subjektas negauna jokio pelno ir nepatiria nuostolių, išskyrus anksčiau atskleistus komisinius, sandorio mokesčius ir susijusius mokesčius, interesų konflikto tarp teikėjo ir kliento tikimybė gerokai sumažėja. Iš dvinario pasirinkimo sandorio gautam grynajam pelnui esminės įtakos neturi tai, ar jis buvo išmokėtas, ar ne. Apdraudžiantys teikėjai neskatinami meluoti dėl kainų ar spekuliuoti kliento nenaudai;

                     (15)

                     ESMA gauti duomenys rodo, kad apdraudžiantys verslo modeliai yra suderinami su dvinariais pasirinkimo sandoriais, kurių terminai pakankamai ilgi, skirtingai nei neapdraudžiantys verslo modeliai, kai teikiami pasiūlymai su trumpais terminais. NKI (7), prižiūrėdamos rinkas, kuriose ilgalaikius vertybiniais popieriais pakeistus dvinarius pasirinkimo sandorius teikia apdraudžiantys teikėjai, patvirtino, kad dėl tokių produktų jie negavo pranešimų apie jokius reikšmingos žalos pavieniams neprofesionaliesiems klientams atvejus. Be to, BaFin nėra gavusi investuotojų skundų dėl varantų su nustatytų ribų mechanizm;.

                     (16)

                     be to, šiomis aplinkybėmis reikalavimu dvinarius pasirinkimo sandorius neprofesionaliesiems investuotojams pateikti kartu su prospektu, kuris buvo patvirtintas laikantis Europos Parlamento ir Tarybos direktyvos 2003/71/EB (8), siekiama užtikrinti minimalų šių ilgalaikės trukmės produktų skaidrumą. Šis reikalavimas užtikrina, kad šiuos produktus reklamuojant, platinant ar parduodant neprofesionaliesiems klientams investuotojai gautų nustatytą informaciją apie teikėją, įskaitant jo verslo modelį ir finansines ataskaitas, taip pat produkto keliamą riziką ir ypatybes. Be to, prospektą turi patikrinti atitinkama NKI;

                     (17)

                     taip pat nėra produkto duomenų, įrodančių, kad pakankamai ilgos trukmės dvinarių pasirinkimo sandorių reklamavimo ir platinimo veiklai, kai kartu pateikiamas prospektas ir teikėjai ar kiti teikėjo grupės subjektai apdraudžia produktą, būtų įprasta agresyvi reklamos praktika ir klaidinantys informavimo metodai;

                     (18)

                     nors vieno iš šių kriterijų neužtektų žalos investuotojui rizikai pašalinti, ESMA peržiūros laikotarpiu gavo naujų duomenų, įrodančių, kad dvinaris pasirinkimo sandoris, kuris pateikiamas kartu su prospektu ir tuo pačiu yra pakankamai ilgos trukmės ir visiškai apdraustas teikėjo arba jo grupės subjekto, neturėtų kelti reikšmingos investuotojų apsaugos problemos, nustatytos Sprendime (ES) 2018/795. Taigi, turėtų būti aiškiai nurodyta, kad ESMA atnaujinta laikinoji produktų intervencijos priemonė netaikoma dvinariams pasirinkimo sandoriams, atitinkantiems šiuos tris kriterijus;

                     (19)

                     ESMA toliau stebės šiuos produktus ir imsis reikiamų veiksmų. ESMA ypač apsvarstė riziką, kad išimties taikymas gali paskatinti dvinarių pasirinkimo sandorių teikėją siūlyti produktus, kurių ypatybės panašios į produktų, keliančių reikšmingą investuotojų apsaugos problemą, pavyzdžiui, produktus, kuriais skatinama trumpalaikė prekyba, nustatant ribą, artimą bazinei rinkos kainai produkto išleidimo metu. ESMA ir NKI stebės naujas platinimo tendencijas ir ypatingą dėmesį atkreips į produktus, kuriais, nepaisant ilgos jų trukmės, siekiama skatinti tokią trumpalaikę prekybą;

                     (20)

                     peržiūros laikotarpiu ESMA taip pat gavo informacijos apie esamus produktus, kurių termino pabaigoje išmokama viena iš dviejų iš anksto nustatytų išmokų, ir jos abi yra ne mažesnės kaip pirminė investicija. Išmoka už šio tipo dvinarį pasirinkimo sandorį galėtų būti didesnė arba mažesnė, tačiau abiem atvejais investuotojas neprarastų pinigų, palyginti su jo bendra į produktą investuota suma. Sprendimas (ES) 2018/795 skirtas produktams, kurie kelia riziką, kad investuotojai patirs didelių nuostolių palyginti su bendra į produktą investuota suma. Todėl teisinio tikrumo sumetimais turėtų būti aiškiai nustatyta, kad atnaujintas sprendimas netaikomas produktams, kurių išmokų struktūra nekelia rizikos investuotojo kapitalui;

                     (21)

                     kadangi siūlomos priemonės gali būti šiek tiek susijusios su žemės ūkio prekių išvestinėmis finansinėmis priemonėmis, ESMA konsultavosi su viešosiomis įstaigomis, atsakingomis už fizinių žemės ūkio rinkų priežiūrą, administravimą ir reguliavimą pagal Reglamentą (EB) Nr. 1234/2007 (9). Nė viena iš šių įstaigų neprieštaravo, kad priemonės būtų atnaujintos, kaip siūloma;

                     (22)

                     apie siūlomą sprendimo atnaujinimą ESMA pranešė NKI,

               PRIĖMĖ ŠĮ SPRENDIMĄ:

            1 straipsnis
            Laikinas dvinarių pasirinkimo sandorių uždraudimas neprofesionaliesiems klientams

               1.   Draudžiama reklamuoti, platinti ir parduoti dvinarius pasirinkimo sandorius neprofesionaliesiems klientams.

               2.   Taikant 1 dalies nuostatas, dvinaris pasirinkimo sandoris, nepriklausomai nuo to, ar jis sudaromas prekybos vietoje, yra išvestinė finansinė priemonė, kai atitinka šias sąlygas:

                           a)

                           atsiskaitoma ar, vienai šaliai pasirinkus, gali būti atsiskaitoma grynaisiais pinigais, išskyrus įsipareigojimų nevykdymo ar kitus sandorio nutraukimo atvejus;

                           b)

                           mokėjimas yra vykdomas tik sandorio uždarymo arba sandorio pasibaigimo atveju;

                           c)

                           mokėjimo suma neviršija:

                                       i)

                                       iš anksto nustatytos fiksuotos sumos arba nulio, jeigu su išvestine finansine priemone susietas turtas atitinka vieną ar daugiau iš anksto nustatytų sąlygų, ir

                                       ii)

                                       iš anksto nustatytos fiksuotos sumos arba nulio, jeigu su išvestine finansine priemone susietas turtas neatitinka vienos ar daugiau iš anksto nustatytų sąlygų.

               3.   1 dalyje nurodytas draudimas netaikomas:

                           a)

                           dvinariam pasirinkimo sandoriui, kurio mažesnė iš dviejų iš anksto nustatytų fiksuotų sumų yra bent lygi bendrai neprofesionaliojo kliento už dvinarį pasirinkimo sandorį sumokėtai sumai, įskaitant visus komisinius, sandorio mokesčius ir kitas susijusias išlaidas;

                           b)

                           dvinariam pasirinkimo sandoriui, kuris atitinka šias sąlygas:

                                       i)

                                       terminas nuo išleidimo iki išpirkimo yra bent 90 kalendorinių dienų;

                                       ii)

                                       visuomenei yra prieinamas pagal Direktyvą 2003/71/EB parengtas ir patvirtintas prospektas, ir

                                       iii)

                                       dvinaris pasirinkimo sandoris nekelia teikėjui rinkos rizikos per visą dvinario pasirinkimo sandorio galiojimo laikotarpį ir teikėjas ar kitas grupės subjektas negauna iš dvinario pasirinkimo sandorio pelno ir nepatiria dėl jo nuostolių, išskyrus anksčiau atskleistus komisinius, sandorio mokesčius ar kitas susijusias išlaidas.

            2 straipsnis
            Draudimas dalyvauti veiksmuose, kuriais siekiama nesilaikyti priemonių
            Draudžiama žinant ir tyčia dalyvauti veikloje, kurios tikslas arba poveikis yra 1 straipsnyje nustatytų reikalavimų nesilaikymas, taip pat ir veikiant vietoje dvinarių pasirinkimo sandorių teikėjo.

            3 straipsnis
            Įsigaliojimas ir taikymas

               1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               2.   Šis sprendimas taikomas nuo 2018 m. spalio 2 d. 3 mėnesių laikotarpį.

            Priimta Paryžiuje 2018 m. rugsėjo 21 d.

                  Priežiūros tarybos vardu

               Steven MAIJOOR

                  Pirmininkas

            (1)  OL L 331, 2010 12 15, p. 84.

            (2)  OL L 173, 2014 6 12, p. 84.

            (3)  OL L 87, 2017 3 31, p. 90.

            (4)  2018 m. gegužės 22 d. Europos vertybinių popierių ir rinkų institucijos sprendimas (ES) 2018/795 laikinai uždrausti reklamuoti, platinti ir parduoti dvinarius pasirinkimo sandorius neprofesionaliesiems klientams Sąjungoje pagal Europos Parlamento ir Tarybos reglamento (ES) Nr. 600/2014 40 straipsnį (OL L 136, 2018 6 1, p. 31).

            (5)  Atsakymus pateikė 20 NKI: Kipro vertybinių popierių ir biržos komisija (CY-CySEC), Comisión Nacional del Mercado de Valores (ES – CNMV), Autoriteit Financiele Markten (NL-AFM), Čekijos nacionalinis bankas (CZ – CNB), Finanzmarktaufsicht (AT – FMA), Suomijos finansų priežiūros institucija (FI – FSA), Comissão do Mercado de Valores Mobiliários (PT – CMVM), Maltos finansinių paslaugų institucija (MT – MFSA), Finansų priežiūros tarnyba (IS – FME), Finansinių paslaugų ir rinkų institucija (BE – FSMA), Commissione Nazionale per le Società e la Borsa (IT – Consob), Finansų priežiūros komisija (BG – FSC), Bundesanstalt für Finanzdienstleistungsaufsicht (DE – BaFin), Autorité des Marchés Financiers (FR – AMF), Magyar Nemzeti Bank (HU – MNB), Finansų priežiūros institucija (UK – FCA), Commission de Surveillance du Secteur Financier (LU – CSSF), Rumunijos finansų priežiūros tarnyba (RO – FSA), Agencija za trg vrednostnih papirjev (SL – SMA), Airijos centrinis bankas (IE – CBI).

            (6)  2018 m. birželio 4 d. vienos EEE nare esančios ELPA valstybės kompetentinga institucija NO-Finanstilsynet patvirtino nacionalines produktų intervencijos priemones, kurių sąlygos ir taikymo datos atitinka ESMA priemonių. Be to, 2018 m. liepos 5 d. Islandijos finansų priežiūros institucija paskelbė, kad, jos nuomone, remiantis nacionaliniais įstatymais (Akto Nr. 108/2007 dėl vertybinių popierių sandorių 5 straipsniu), dvinarių pasirinkimo sandorių reklamavimas, platinimas ir pardavimas prieštarauja tinkamoms ir deramoms verslo procedūroms bei praktikai prekybos vertybiniais popieriais srityje.

            (7)  DE – BaFin, FR – AMF.

            (8)  2003 m. lapkričio 4 d. Europos Parlamento ir Tarybos direktyva 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir iš dalies keičianti Direktyvą 2001/34/EB (OL L 345, 2003 12 31, p. 64).

            (9)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (OL L 299, 2007 11 16, p. 1).


11.10.2018

               LT

               Europos Sąjungos oficialusis leidinys

               C 369/162

      P8_TA(2017)0479
      Prašymas ginti Eleonoros Forenzos (Eleonora Forenza) privilegijas ir imunitetą
      2017 m. gruodžio 12 d. Europos Parlamento sprendimas dėl prašymo ginti Eleonoros Forenzos (Eleonora Forenza) privilegijas ir imunitetus (2017/2199(IMM))
      (2018/C 369/18)

         Europos Parlamentas,

                  —

                  atsižvelgdamas į Gabriele Zimmer 2017 m. liepos 20 d. prašymą ginti Eleonoros Forenzos (Eleonora Forenza) privilegijas ir imunitetus, kuris susijęs 2017 m. liepos 8 d. incidentu, kurį ši Parlamento narė patyrė po demonstracijos, surengtos Hamburge vykstant G 20 aukščiausiojo lygio susitikimui, ir kuris buvo paskelbtas 2017 m. rugsėjo 11 d. plenariniame posėdyje,

                  —

                  išklausęs Eleonoros Forenzos paaiškinimų, kaip nurodyta Darbo tvarkos taisyklių 9 straipsnio 6 dalyje,

                  —

                  atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,

                  —

                  atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

                  —

                  atsižvelgdamas į Darbo tvarkos taisyklių 5 straipsnio 2 dalį ir 7 ir 9 straipsnius,

                  —

                  atsižvelgdamas į Teisės reikalų komiteto pranešimą (A8-0398/2017),

                  A.

                  kadangi Europos Parlamento narė ir GUE/NGL frakcijos pirmininkė Gabriele Zimmer, vadovaudamasi Protokolo Nr. 7 dėl 8 ir 9 straipsniais, paprašė ginti tos pačios frakcijos narės Eleonoros Forenzos, kuriai Vokietijos policija atliko asmens kratą, o paskui ją sulaikė kartu su kitų aktyvistų grupe po demonstracijos, surengtos 2017 m. liepos 8 d. Hamburge vykstant G 20 aukščiausiojo lygio susitikimui, imunitetą; kadangi asmens krata ir sulaikymas įvyko po minėtos demonstracijos, kai E. Forenca ir jos grupė ėjo drauge papietauti;

                  B.

                  kadangi Parlamentas turi plačią diskreciją kalbant apie kryptį, kurią jis nori suteikti sprendimui, kuris priimtas dėl Parlamento nario pateikto prašymo ginti imunitetą (2);

                  C.

                  kadangi Protokolo Nr. 7 dėl Europos Sąjungos privilegijų ir imunitetų 8 ir 9 straipsniai negali būti taikomi kartu (3); kadangi ši byla yra susijusi ne su Europos Parlamento nario pareikšta nuomone, o labiau su elgesiu, kuris laikomas pavojingu viešajai tvarkai (įtarimu dėl dalyvavimo riaušėse); kadangi todėl akivaizdu, kad taikomas Protokolo Nr. 7 9 straipsnis;

                  D.

                  kadangi Protokolo Nr. 7 dėl Europos Sąjungos privilegijų ir imunitetų 9 straipsnyje nustatyta, kad Europos Parlamento nariai savo valstybės teritorijoje naudojasi imunitetais, kurie suteikiami tos valstybės parlamento nariams, o visų kitų valstybių narių teritorijose – imunitetu nuo bet kokios sulaikymo priemonės ir patraukimo atsakomybėn ir todėl Europos Parlamento narė iš Italijos E. Forenza, būdama Vokietijoje, naudojosi šiuo imunitetu;

                  E.

                  kadangi, kaip nurodyta prašyme ginti imunitetą, E. Forenza nuo pat pirmo susitikimo su Vokietijos policija jai pareiškė, kad yra Europos Parlamento narė; kadangi ji iš karto pateikė dokumentus, įrodančius jos statusą; kadangi jai netgi pavyko padaryti taip, kad Italijos konsulas Hamburge pakalbėtų su policijos pareigūnu, kuris vadovavo operacijai;

                  F.

                  kadangi Vokietijos policija, nepaisydama E. Forenzos, kaip Europos Parlamento narės, statuto, atliko jos išsamią asmens kratą ir ją sulaikė daugiau nei keturioms valandoms;

                  G.

                  kadangi, atsižvelgiant į visa tai, kas išdėstyta pirmiau, Vokietijos policija žinojo apie tai, kad sulaikė Europos Parlamento narę; kadangi tai reiškia Protokolo Nr. 7 dėl Europos Sąjungos privilegijų ir imunitetų, ypač jo 9 straipsnio pirmos pastraipos b punkto, pažeidimą;

                  H.

                  kadangi, turint mintyje šios bylos aplinkybes, yra akivaizdu, kad E. Forenza nebuvo užklupta daranti nusikaltimą (in flagrante delicto), todėl netaikoma Protokolo Nr. 7 dėl Europos Sąjungos privilegijų ir imunitetų 9 straipsnio trečioje pastraipoje numatyta išimtis, ir todėl E. Forenzai visiškai taikomas imunitetas;

                  1.

                  nusprendžia ginti Eleonoros Forenzos privilegijas ir imunitetus;

                  2.

                  paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Vokietijos Federacinės Respublikos institucijai ir Eleonorai Forenzai.

         (1)  1964 m. gegužės 12 d. Teisingumo Teismo sprendimas Wagner / Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot / Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23.

         (2)  Pirmiau minėta byla T-42/06, Gollnisch / Parlamentas, 101 punktas.

         (3)  Minėtos sujungtos bylos C-200/07 ir C-201/07, Marra / De Gregorio ir Clemente, 45 punktas.


11.10.2018

               LT

               Europos Sąjungos oficialusis leidinys

               C 369/181

      P8_TA(2017)0489
      Neprieštaravimas deleguotajam reglamentui: techniniai prekybos įpareigojimo, taikytino tam tikroms išvestinėms finansinėms priemonėms, reguliavimo standartai
      Europos Parlamento sprendimas neprieštarauti 2017 m. lapkričio 17 d. Komisijos deleguotajam reglamentui, kuriuo Europos Parlamento ir Tarybos reglamentas (ES) Nr. 600/2014 dėl finansinių priemonių rinkų papildomas nuostatomis dėl techninių prekybos įpareigojimo, taikytino tam tikroms išvestinėms finansinėms priemonėms, reguliavimo standartų (C(2017)07684 – 2017/2979(DEA))
      (2018/C 369/29)

         Europos Parlamentas,

                  —

                  atsižvelgdamas į Komisijos deleguotąjį reglamentą (C(2017)07684),

                  —

                  atsižvelgdamas į 2017 m. lapkričio 29 d. Komisijos raštą, kuriame ji prašo Parlamento pareikšti, kad jis neprieštaraus deleguotajam reglamentui,

                  —

                  atsižvelgdamas į 2017 m. gruodžio 4 d. Ekonomikos ir pinigų politikos komiteto raštą Komitetų pirmininkų sueigos pirmininkui,

                  —

                  atsižvelgdamas į Sutarties dėl Europos Sąjungos veikimo 290 straipsnį,

                  —

                  atsižvelgdamas į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (1) (FPRR), ypač į jo 32 straipsnio 1 dalį ir 50 straipsnio 5 dalį,

                  —

                  atsižvelgdamas į 2010 m. lapkričio 24 d. Europos Parlamento ir Tarybos reglamento (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (2), 10 straipsnio 1 dalį ir 13 straipsnį,

                  —

                  atsižvelgdamas į pagal FPRR parengtą techninių prekybos įpareigojimo, taikytino išvestinėms finansinėms priemonėms, reguliavimo standartų projektą, kurį 2017 m. rugsėjo 28 d. pateikė Europos vertybinių popierių ir rinkų institucija (ESMA) pagal FPRR 32 straipsnio 1 dalį,

                  —

                  atsižvelgdamas į 2017 m. rugsėjo 28 d. ESMA papildomą raštą Komisijai dėl pagal FPRR parengto ESMA techninių prekybos įpareigojimo reguliavimo standartų projekto,

                  —

                  atsižvelgdamas į Ekonomikos ir pinigų politikos komiteto rekomendaciją dėl sprendimo,

                  —

                  atsižvelgdamas į Darbo tvarkos taisyklių 105 straipsnio 6 dalį,

                  —

                  atsižvelgdamas į tai, kad per Darbo tvarkos taisyklių 105 straipsnio 6 dalies trečioje ir ketvirtoje įtraukose nustatytą terminą, kuris pasibaigė 2017 m. gruodžio 12 d., nebuvo pareikšta prieštaravimų,

                  A.

                  kadangi deleguotojo reglamento priede išvardytos tam tikrų rūšių išvestinės finansinės priemonės, kurioms turėtų būti taikomas FPRR 28 straipsnyje nustatytas prekybos įpareigojimas; kadangi išvestinėmis finansinėmis priemonėmis, kurioms taikomas šis prekybos įpareigojimas, gali būti prekiaujama tik reguliuojamose rinkose, taikant daugiašalę prekybos sistemą ar organizuotos prekybos sistemą, arba trečiųjų šalių prekybos vietose, kurias Komisija laiko lygiavertėmis;

                  B.

                  kadangi 2017 m. rugsėjo 28 d. ESMA Komisijai pateikė techninių reguliavimo standartų projektą ir papildomą raštą, kuriame prašė visų susijusių šalių įsipareigoti sutrumpinti savo nustatytus terminus siekiant užtikrinti, kad būtų pasiektas politinis tikslas prekybos įpareigojimą taikyti nuo 2018 m. sausio 3 d.; kadangi ESMA taip pat pažymi, kad prieš pradedant taikyti prekybos įpareigojimą daugelyje sričių reikia užbaigti lygiavertiškumo nustatymą;

                  C.

                  kadangi Parlamentas mano, kad patvirtinti techniniai reguliavimo standartai yra ne tokie pat, kokius ESMA pateikė techninių reguliavimo standartų projekte, nes Komisija iš dalies pakeitė jų tekstą, ir kadangi Parlamentas mano, kad per tris mėnesius (nagrinėjimo laikotarpį) gali pareikšti prieštaravimą dėl šių techninių reguliavimo standartų;

                  D.

                  kadangi deleguotasis reglamentas turėtų būti taikomas nuo 2018 m. sausio 3 d., Direktyvos 2014/65/ES (FPRD II) ir FPRR taikymo dienos, todėl trijų mėnesių nagrinėjimo laikotarpis, per kurį Parlamentas gali pareikšti prieštaravimą, baigtųsi vėliau, nei pradėtų būti taikomos taisyklės dėl prekybos įpareigojimo;

                  E.

                  kadangi išvestinėms finansinėms priemonėms taikytinas prekybos įpareigojimas yra svarbus įsipareigojimų, dėl kurių 2009 m. Pitsberge susitarė Didžiojo dvidešimtuko (G 20) vadovai, aspektas;

                  F.

                  kadangi greitai paskelbus deleguotąjį reglamentą Oficialiajame leidinyje būtų galima laiku įgyvendinti prekybos įpareigojimui, taikytinam išvestinėms finansinėms priemonėms, taikomas nuostatas ir užtikrinti su jomis susijusį teisinį tikrumą;

                  G.

                  kadangi Parlamentas pabrėžia, jog svarbu, kad prieš pradedant taikyti prekybos įpareigojimą Komisija priimtų atitinkamus galutinius sprendimus dėl lygiavertiškumo;

                  H.

                  kadangi Parlamentas pažymi, kad techniniuose reguliavimo standartuose nėra jokių konkrečių nuostatų dėl sudėtinių sandorių ir kad gali prireikti tolesnių Komisijos ir ESMA gairių dėl sudėtinių sandorių vykdymo; kadangi Parlamentas mano, kad šios gairės turėtų būti rengiamos laikantis FPRD II (greito sprendimo) nuostatų;

                  1.

                  pareiškia, kad neprieštarauja deleguotajam reglamentui;

                  2.

                  paveda Pirmininkui perduoti šį sprendimą Tarybai ir Komisijai.

         (1)  OL L 173, 2014 6 12, p. 84.

         (2)  OL L 331, 2010 12 15, p. 84.


title: 2018 m. spalio 15 d. Tarybos sprendimas (BUSP) 2018/1540, kuriuo iš dalies keičiamas Sprendimas (BUSP) 2016/1693 dėl ribojamųjų priemonių ISIL („Da'esh“) ir „Al-Qaida“ ir su jomis susijusiems asmenims, grupėms, susivienijimams ir subjektams

text:
15.10.2018

                  LT

                  Europos Sąjungos oficialusis leidinys

                  LI 257/3

         TARYBOS SPRENDIMAS (BUSP) 2018/1540
         2018 m. spalio 15 d.
         kuriuo iš dalies keičiamas Sprendimas (BUSP) 2016/1693 dėl ribojamųjų priemonių ISIL („Da'esh“) ir „Al-Qaida“ ir su jomis susijusiems asmenims, grupėms, susivienijimams ir subjektams
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į 2016 m. rugsėjo 20 d. Tarybos sprendimą (BUSP) 2016/1693 dėl ribojamųjų priemonių ISIL („Da'esh“) ir „Al-Qaida“ ir su jomis susijusiems asmenims, grupėms, susivienijimams ir subjektams, kuriuo panaikinama Bendroji pozicija 2002/402/BUSP (1),
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. rugsėjo 20 d. Taryba priėmė Sprendimą (BUSP) 2016/1693;

                     (2)

                     Sprendimo (BUSP) 2016/1693 2 straipsnio 2 dalyje ir 3 straipsnio 3 ir 4 dalyse išdėstytos ribojamosios priemonės taikomos iki 2018 m. spalio 31 d. Remiantis to sprendimo peržiūros rezultatais, ribojamųjų priemonių taikymas turėtų būti pratęstas iki 2019 m. spalio 31 d.;

                     (3)

                     į Sprendimo (BUSP) 2016/1693 priede pateiktą asmenų, grupių, susivienijimų ir subjektų sąrašą turėtų būti įtrauktas vienas asmuo;

                     (4)

                     todėl Sprendimas (BUSP) 2016/1693 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo (BUSP) 2016/1693 6 straipsnio 5 dalis pakeičiama taip:

                  „5.   2 straipsnio 2 dalyje ir 3 straipsnio 3 ir 4 dalyse nurodytos priemonės taikomos iki 2019 m. spalio 31 d.“

            2 straipsnis
            Sprendimo (BUSP) 2016/1693 priedas iš dalies keičiamas taip, kaip išdėstyta šio sprendimo priede.

            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2018 m. spalio 15 d.

                  Tarybos vardu

                  Pirmininkė

               F. MOGHERINI

            (1)  OL L 255, 2016 9 21, p. 25.

            PRIEDAS
            Į Sprendimo (BUSP) 2016/1693 priede pateiktą sąrašą įtraukiamas šis asmuo:

                           „3.

                           Hocine BOUGUETOF; gimimo data: 1959 m. liepos 1 d.; gimimo vieta: Tebesa (Alžyras); pilietybė: Alžyro.“


title: 2018 m. spalio 15 d. Tarybos sprendimas, kuriuo skiriami Darbuotojų judėjimo laisvės patariamojo komiteto Portugalijai atstovaujantys nariai ir pakaitiniai nariai

text:
18.10.2018

                  LT

                  Europos Sąjungos oficialusis leidinys

                  C 376/9

         TARYBOS SPRENDIMAS
         2018 m. spalio 15 d.
         kuriuo skiriami Darbuotojų judėjimo laisvės patariamojo komiteto Portugalijai atstovaujantys nariai ir pakaitiniai nariai
         (2018/C 376/04)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. balandžio 5 d. Tarybos reglamentą (ES) Nr. 492/2011 dėl laisvo darbuotojų judėjimo Sąjungoje (1), ypač į jo 23 ir 24 straipsnius,
         atsižvelgdama į Tarybai valstybių narių Vyriausybių pateiktus kandidatų sąrašus,
         kadangi:

                     (1)

                     savo 2018 m. rugsėjo 28 d. sprendimu (2) Taryba paskyrė Darbuotojų judėjimo laisvės patariamojo komiteto (toliau – komitetas) narius ir pakaitinius narius laikotarpiui nuo 2018 m. rugsėjo 25 d. iki 2020 m. rugsėjo 24 d.;

                     (2)

                     Portugalijos Vyriausybė pateikė kandidatūras kelioms vietoms užimti,

               PRIĖMĖ ŠĮ SPRENDIMĄ:

            1 straipsnis
            Darbuotojų judėjimo laisvės patariamojo komiteto nariais ir pakaitiniais nariais laikotarpiui iki 2020 m. rugsėjo 24 d. skiriami:
            I.   VYRIAUSYBIŲ ATSTOVAI

                        Šalis

                        Nariai

                        Pakaitiniai nariai

                        Portugalija

                        Isabel VILELAS
                        Helena BENTES

                        Helena Cristina BARBOSA DOS SANTOS

            2 straipsnis
            Narius ir pakaitinius narius, kurių kandidatūros dar nebuvo pateiktos, Taryba paskirs vėliau.

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               E. KÖSTINGER

            (1)  OL L 141, 2011 5 27, p. 1.

            (2)  2018 m. rugsėjo 28 d. Tarybos sprendimas, kuriuo skiriami Darbuotojų judėjimo laisvės patariamojo komiteto nariai ir pakaitiniai nariai (OL C 366, 2018 10 10, p. 3).


title: 2018 m. rugsėjo 18 d. Tarybos sprendimas (ES) 2018/1578 dėl Europos bendrijos ir Jungtinių Amerikos Valstijų Vyriausybės susitarimo dėl mokslinio ir technologinio bendradarbiavimo galiojimo pratęsimo

text:
22.10.2018

                  LT

                  Europos Sąjungos oficialusis leidinys

                  L 263/1

         TARYBOS SPRENDIMAS (ES) 2018/1578
         2018 m. rugsėjo 18 d.
         dėl Europos bendrijos ir Jungtinių Amerikos Valstijų Vyriausybės susitarimo dėl mokslinio ir technologinio bendradarbiavimo galiojimo pratęsimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 186 straipsnį kartu su 218 straipsnio 6 dalies a punkto v papunkčio antra pastraipa,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     Sprendimu 98/591/EB (2) Taryba patvirtino Europos bendrijos ir Jungtinių Amerikos Valstijų Vyriausybės susitarimo dėl mokslinio ir technologinio bendradarbiavimo (toliau – Susitarimas) sudarymą. 1997 m. gruodžio 5 d. Vašingtone pasirašytas Susitarimas įsigaliojo 1998 m. spalio 14 d.;

                     (2)

                     Susitarimo 12 straipsnio b punkte nustatyta, kad Susitarimas sudarytas pradiniam penkerių metų laikotarpiui, o po to Šalių raštišku tarpusavio susitarimu gali būti pratęsiamas papildomiems penkerių metų laikotarpiams;

                     (3)

                     sprendimais 2004/756/EB (3), 2009/306/EB (4) ir 2014/240/ES (5) Taryba keliskart patvirtino Susitarimo galiojimo pratęsimą papildomiems penkerių metų laikotarpiams. Susitarimas baigia galioti 2018 m. spalio 14 d.;

                     (4)

                     iš Komisijos tarnybų atlikto vertinimo matyti, kad Susitarimas yra svarbus pagrindas, padedantis Sąjungai ir Jungtinėms Amerikos Valstijoms abipusiai naudingai bendradarbiauti bendrose prioritetinėse mokslo ir technologijų srityse. Todėl Sąjunga yra suinteresuota pratęsti Susitarimo galiojimą dar penkeriems metams;

                     (5)

                     abi Šalys patvirtino savo ketinimą pratęsti Susitarimo galiojimą papildomam penkerių metų laikotarpiui be pakeitimų;

                     (6)

                     todėl Susitarimo galiojimo pratęsimas turėtų būti patvirtintas Europos Sąjungos vardu,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos bendrijos ir Jungtinių Amerikos Valstijų Vyriausybės susitarimo dėl mokslinio ir technologinio bendradarbiavimo galiojimo pratęsimas papildomam penkerių metų laikotarpiui.

            2 straipsnis
            Tarybos pirmininkas Sąjungos vardu Jungtinių Amerikos Valstijų Vyriausybei pateikia pranešimą apie tai, kad Sąjunga užbaigė Susitarimo pratęsimui reikalingas savo vidaus procedūras pagal Susitarimo 12 straipsnio b punktą.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  2018 m. liepos 3 d. pritarimas (dar nepaskelbta Oficialiajame leidinyje).

            (2)  1998 m. spalio 13 d. Tarybos sprendimas 98/591/EB dėl Susitarimo dėl mokslinio ir technologinio bendradarbiavimo sudarymo tarp Europos bendrijos ir Jungtinių Amerikos Valstijų Vyriausybės (OL L 284, 1998 10 22, p. 35).

            (3)  2004 m. spalio 4 d. Tarybos sprendimas 2004/756/EB dėl Susitarimo, atnaujinančio Europos bendrijos ir Jungtinių Amerikos Valstijų Vyriausybės susitarimą dėl mokslinio ir technologinio bendradarbiavimo, sudarymo (OL L 335, 2004 11 11, p. 5).

            (4)  2009 m. kovo 30 d. Tarybos sprendimas 2009/306/EB dėl Europos bendrijos ir Jungtinių Amerikos Valstijų Vyriausybės susitarimo dėl mokslinio ir technologinio bendradarbiavimo pratęsimo ir dalinio pakeitimo (OL L 90, 2009 4 2, p. 20).

            (5)  2014 m. balandžio 14 d. Tarybos sprendimas 2014/240/ES dėl Europos bendrijos ir Jungtinių Amerikos Valstijų Vyriausybės susitarimo dėl mokslinio ir technologinio bendradarbiavimo pratęsimo (OL L 128, 2014 4 30, p. 43).


title: 2018 m. spalio 15 d. Tarybos sprendimas (ES) 2018/1599 dėl Europos Sąjungos ir Singapūro Respublikos laisvosios prekybos susitarimo pasirašymo Europos Sąjungos vardu

text:
25.10.2018

                  LT

                  Europos Sąjungos oficialusis leidinys

                  L 267/1

         TARYBOS SPRENDIMAS (ES) 2018/1599
         2018 m. spalio 15 d.
         dėl Europos Sąjungos ir Singapūro Respublikos laisvosios prekybos susitarimo pasirašymo Europos Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2007 m. balandžio 23 d. Taryba įgaliojo Komisiją derėtis su Pietryčių Azijos valstybių asociacijos (ASEAN) valstybėmis narėmis dėl laisvosios prekybos susitarimo (LPS). Tame įgaliojime numatyta dvišalių derybų galimybė;

                     (2)

                     2009 m. gruodžio 22 d. Taryba įgaliojo Komisiją pagal galiojančius derybinius nurodymus vykdyti dvišales derybas dėl LPS su atskiromis ASEAN valstybėmis narėmis, pirmiausia su Singapūru;

                     (3)

                     derybos dėl Europos Sąjungos ir Singapūro Respublikos laisvosios prekybos susitarimo (toliau – Susitarimas) buvo baigtos ir Susitarimas turėtų būti pasirašytas Sąjungos vardu su sąlyga, kad vėliau bus atliktos jo sudarymui reikalingos procedūros,

               PRIĖMĖ ŠĮ SPRENDIMĄ:

            1 straipsnis
            Įgaliojama Sąjungos vardu pasirašyti Europos Sąjungos ir Singapūro Respublikos laisvosios prekybos susitarimą, su sąlyga, kad minėtas Susitarimas bus sudarytas. (1)

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą Sąjungos vardu.

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               E. KÖSTINGER

            (1)  Susitarimo tekstas bus paskelbtas kartu su sprendimu dėl jo sudarymo.


title: 2018 m. spalio 15 d. Tarybos sprendimas (ES) 2018/1601 dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų aplinkos apsaugos komiteto 73-iojoje sesijoje ir Jūrų saugumo komiteto 100-ojoje sesijoje, dėl Tarptautinės konvencijos dėl teršimo iš laivų prevencijos VI priedo 14 taisyklės ir 2011 m. Tarptautinio išplėstinės tikrinimo vykdant balkerių ir naftos tanklaivių apžiūras programos kodekso dalinių pakeitimų priėmimo

text:
25.10.2018

                  LT

                  Europos Sąjungos oficialusis leidinys

                  L 267/6

         TARYBOS SPRENDIMAS (ES) 2018/1601
         2018 m. spalio 15 d.
         dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų aplinkos apsaugos komiteto 73-iojoje sesijoje ir Jūrų saugumo komiteto 100-ojoje sesijoje, dėl Tarptautinės konvencijos dėl teršimo iš laivų prevencijos VI priedo 14 taisyklės ir 2011 m. Tarptautinio išplėstinės tikrinimo vykdant balkerių ir naftos tanklaivių apžiūras programos kodekso dalinių pakeitimų priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Sąjungos veiksmais jūrų transporto sektoriuje turėtų būti siekiama apsaugoti jūros aplinką ir didinti jūrų saugumą;

                     (2)

                     2018 m. spalio 22–26 d. vyksiančioje Tarptautinės jūrų organizacijos (toliau – IMO) Jūrų aplinkos apsaugos komiteto 73-iojoje sesijoje (toliau – MEPC 73) tikimasi priimti Tarptautinės konvencijos dėl teršimo iš laivų prevencijos VI priedo (toliau – MARPOL VI priedas) 14 taisyklės dalinius pakeitimus;

                     (3)

                     2018 m. gruodžio 3–7 d. vyksiančioje IMO Jūrų saugumo komiteto 100-ojoje sesijoje (toliau – MSC 100) tikimasi priimti 2011 m. Tarptautinio išplėstinės tikrinimo vykdant balkerių ir naftos tanklaivių apžiūras programos kodekso (toliau – 2011 m. IAP kodeksas) dalinius pakeitimus;

                     (4)

                     tikslinga nustatyti poziciją, kurios Sąjungos vardu turi būti laikomasi MEPC 73 metu, nes MARPOL VI priedo 14 taisyklės daliniai pakeitimai galės labai paveikti Sąjungos teisės, t. y. Europos Parlamento ir Tarybos direktyvos (ES) 2016/802 (1), turinį;

                     (5)

                     tikslinga nustatyti poziciją, kurios Sąjungos vardu turi būti laikomasi MSC 100 metu, nes 2011 m. IAP kodekso daliniai pakeitimai galės labai paveikti Sąjungos teisės, t. y. Europos Parlamento ir Tarybos reglamento (ES) Nr. 530/2012 (2), turinį;

                     (6)

                     MARPOL VI priedo 14 taisyklės daliniais pakeitimais, susijusiais su draudimu gabenti mazutą, netinkamą naudoti varomajam degimo varikliui ar operacijoms laive, turėtų būti užtikrinta, kad bus tvirtai užtikrinamas MARPOL VI priedo 14 taisyklės 1 dalies 3 punkte nustatyto mazuto standarto, kuris įsigalios 2020 m. sausio 1 d., vykdymas;

                     (7)

                     2011 m. IAP kodekso daliniai pakeitimai turėtų apimti kodekso redakcinius pakeitimus, kuriais nustatomi visi privalomieji reikalavimai ir patobulinamos lentelės ir formos, taip pat sujungti redakcinius pakeitimus su naujais esminiais reikalavimais siekiant atsižvelgti į neseniai atnaujintą Tarptautinės klasifikacinių bendrovių asociacijos suvienodintų reikalavimų Z10 eilutę;

                     (8)

                     tiek, kiek MARPOL VI priedo 14 taisyklės ir 2011 m. IAP kodekso daliniai pakeitimai gali daryti poveikį Direktyvos (ES) 2016/802 ir Reglamento (ES) Nr. 530/2012 nuostatoms, tie daliniai pakeitimai priklauso Sąjungos išimtinei kompetencijai;

                     (9)

                     Sąjunga nėra nei IMO narė, nei atitinkamų konvencijų ir kodeksų susitariančioji šalis. Todėl Taryba turėtų įgalioti valstybes nares pareikšti Sąjungos poziciją ir savo sutikimą būti saistomoms tų dalinių pakeitimų tiek, kiek tie daliniai pakeitimai priklauso Sąjungos išimtinei kompetencijai,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi IMO Jūrų aplinkos apsaugos komiteto 73-iojoje sesijoje, yra pritarti IMO dokumente MEPC 73/3 išdėstytų Tarptautinės konvencijos dėl teršimo iš laivų prevencijos VI priedo 14 taisyklės dalinių pakeitimų priėmimui.

            2 straipsnis
            Pozicija, kurios Sąjungos vardu turi būti laikomasi IMO Jūrų saugumo komiteto 100-ojoje sesijoje, yra pritarti IMO dokumento MSC 99/22/Add.1 2 priede išdėstytų 2011 m. Tarptautinio išplėstinės tikrinimo vykdant balkerių ir naftos tanklaivių apžiūras programos kodekso dalinių pakeitimų priėmimui.

            3 straipsnis

               1.   1 straipsnyje išdėstytą poziciją, kurios turi būti laikomasi Sąjungos vardu, veikdamos kartu Sąjungos interesų labui pareiškia valstybės narės, kurios visos yra IMO narės.

               2.   2 straipsnyje išdėstytą poziciją, kurios turi būti laikomasi Sąjungos vardu, veikdamos kartu Sąjungos interesų labui pareiškia valstybės narės, kurios visos yra IMO narės.

               3.   Dėl nedidelių 1 ir 2 straipsniuose nurodytų pozicijų pakeitimų galima susitarti be papildomo Tarybos sprendimo.

            4 straipsnis
            Valstybės narės įgaliojamos pareikšti savo sutikimą būti saistomoms Sąjungos labui 1 ir 2 straipsniuose nurodytų dalinių pakeitimų tiek, kiek tie daliniai pakeitimai priklauso Sąjungos išimtinei kompetencijai.

            5 straipsnis
            Šis sprendimas įsigalioja jo priėmimo dieną.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               E. KÖSTINGER

            (1)  2016 m. gegužės 11 d. Europos Parlamento ir Tarybos direktyva (ES) 2016/802 dėl sieros kiekio sumažinimo tam tikrose skystojo kuro rūšyse (OL L 132, 2016 5 21, p. 58).

            (2)  2012 m. birželio 13 d. Europos Parlamento ir Tarybos reglamentas (ES) Nr. 530/2012 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams (OL L 172, 2012 6 30, p. 3).


title: 2018 m. rugsėjo 28 d. Tarybos sprendimas (ES) 2018/1600 dėl Jungtinės Didžiosios Britanijos ir Šiaurės Airijos Karalystės prašymo dalyvauti taikant kai kurias Šengeno acquis nuostatas, susijusias su Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūra („eu-LISA“)

text:
25.10.2018

                  LT

                  Europos Sąjungos oficialusis leidinys

                  L 267/3

         TARYBOS SPRENDIMAS (ES) 2018/1600
         2018 m. rugsėjo 28 d.
         dėl Jungtinės Didžiosios Britanijos ir Šiaurės Airijos Karalystės prašymo dalyvauti taikant kai kurias Šengeno acquis nuostatas, susijusias su Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūra („eu-LISA“)
         EUROPOS SĄJUNGOS TARYBA,
         atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 19) dėl į Europos Sąjungos sistemą integruotos Šengeno acquis 4 straipsnį,
         atsižvelgdama į 2018 m. liepos 19 d. Tarybos pirmininkui adresuotu laišku pateiktą Jungtinės Didžiosios Britanijos ir Šiaurės Airijos Karalystės Vyriausybės prašymą dalyvauti taikant tam tikras Šengeno acquis nuostatas, kaip nurodyta tame laiške,
         kadangi:

                     (1)

                     Sprendimu 2000/365/EB (1) Taryba leido Jungtinei Didžiosios Britanijos ir Šiaurės Airijos Karalystei (toliau –Jungtinė Karalystė) dalyvauti taikant kai kurias Šengeno acquis nuostatas laikantis tame sprendime nustatytų sąlygų;

                     (2)

                     Europos Parlamento ir Tarybos reglamentu (ES) Nr. 1077/2011 (2) įsteigta Europos didelės apimties IT sistemų laisvės, saugumo ir teisingumo srityje operacijų valdymo agentūra (toliau – Agentūra), paprastai vadinama „eu-LISA“, siekiant užtikrinti antrosios kartos Šengeno informacinės sistemos (SIS II), Vizų informacinės sistemos (VIS) bei Eurodac ir tam tikrų jų ryšių infrastruktūros ir galimai kitų didelės apimties IT sistemų laisvės, saugumo ir teisingumo srityje aspektų operacijų valdymą, remiantis atskirais Sąjungos teisės aktais, grindžiamais SESV 67–89 straipsniais;

                     (3)

                     Taryba Sprendimu 2010/779/ES (3) leido Jungtinei Karalystei dalyvauti taikant Europos Parlamento ir Tarybos reglamentą (ES) Nr. 1077/2011, tokiu mastu, kokiu tas reglamentas yra susijęs su VIS ir SIS II dalių, kuriose Jungtinė Karalystė nedalyvauja, operacijų valdymu;

                     (4)

                     2017 m. birželio 29 d. Europos Komisija pateikė pasiūlymą dėl Europos Parlamento ir Tarybos reglamento dėl Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūros („eu-LISA“), kuriuo iš dalies keičiamas Reglamentas (EB) Nr. 1987/2006 ir Tarybos sprendimas 2007/533/TVR ir panaikinamas Reglamentas (ES) Nr. 1077/2011 (toliau – siūlomas reglamentas);

                     (5)

                     pagal siūlomą reglamentą Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūra („eu-LISA“) (toliau – siūloma Agentūra) pakeis dabartinę Agentūrą ir bus jos teisių perėmėja. Siūloma Agentūra, kaip ir dabartinė Agentūra, turi būti atsakinga už SIS II, VIS ir Eurodac operacijų valdymą. Siūloma Agentūra taip pat bus atsakinga už atvykimo ir išvykimo sistemos (AIS), tinklo „DubliNet“ ir Europos kelionių informacijos ir leidimų sistemos (ETIAS) parengimą, plėtojimą ar operacijų valdymą ir jai galėtų būti suteikta atsakomybė už kitų didelės apimties IT sistemų laisvės, saugumo ir teisingumo srityje parengimą, plėtojimą ir operacijų valdymą, jei taip nustatyta atitinkamais Sąjungos teisės aktais, remiantis SESV 67–89 straipsniais;

                     (6)

                     SIS II yra Šengeno acquis dalis. SIS II sukūrimą, veikimą ir naudojimą reglamentuoja Europos Parlamento ir Tarybos reglamentas (EB) Nr. 1987/2006 (4) ir Tarybos sprendimas 2007/533/TVR (5). Tačiau Jungtinė Karalystė dalyvavo priimant tik sprendimą 2007/533/TVR, kuriuo plėtojamos Šengeno acquis nuostatos, nurodytos Sprendimo 2000/365/EB 1 straipsnio a punkto ii papunktyje;

                     (7)

                     VIS taip pat yra Šengeno acquis dalis. Jungtinė Karalystė nedalyvavo priimant VIS sukūrimą, veikimą ar naudojimą reglamentuojantį Tarybos sprendimą 2004/512/EB (6), Europos Parlamento ir Tarybos reglamentą (EB) Nr. 767/2008 (7) ir Tarybos sprendimą 2008/633/TVR (8), ir jie jai neprivalomi;

                     (8)

                     Eurodac nėra Šengeno acquis dalis. Jungtinė Karalystė dalyvavo priimant sistemos Eurodac sukūrimą, veikimą ir naudojimą reglamentuojantį Europos Parlamento ir Tarybos reglamentą (ES) Nr. 603/2013 (9), ir jis jai privalomas;

                     (9)

                     AIS yra Šengeno acquis dalis. Jungtinė Karalystė nedalyvavo priimant AIS sukūrimą, veikimą ir naudojimą reglamentuojantį Europos Parlamento ir Tarybos reglamentą (ES) 2017/2226 (10), ir jis jai neprivalomas;

                     (10)

                     ETIAS taip pat yra Šengeno acquis dalis. Jungtinė Karalystė nedalyvavo priimant ETIAS sukūrimą, veikimą ir naudojimą reglamentuojantį Europos Parlamento ir Tarybos reglamentą (ES) 2018/1240 (11), ir jis jai neprivalomas;

                     (11)

                     „DubliNet“ nėra Šengeno acquis dalis. Jungtinei Karalystei Komisijos reglamentas (EB) Nr. 1560/2003 (12), kuriuo įsteigiamas „DubliNet“, atskiras saugus elektroninio perdavimo kanalas, yra privalomas;

                     (12)

                     Jungtinė Karalystė dalyvauja sistemoje Eurodac, tinkle „DubliNet“ ir iš dalies dalyvauja SIS II sistemoje, todėl ji turi teisę dalyvauti siūlomos Agentūros veikloje tokiu mastu, kokiu ši Agentūra bus atsakinga už SIS II, kaip reglamentuojama Sprendimu 2007/533/TVR, Eurodac ir „DubliNet“ operacijų valdymą, kaip ir dabartinės Agentūros atveju;

                     (13)

                     siūloma Agentūra, kaip ir dabartinės Agentūros atveju, turėtų turėti vieną bendrą teisinį subjektiškumą ir jai turėtų būti būdinga vientisa organizacinė ir finansinė struktūra. Todėl siūloma Agentūra turėtų būti įsteigta viena teisėkūros priemone, dėl kurios turėtų balsuoti visa Taryba. Be to, priėmus siūlomą reglamentą, jis turėtų būti taikomas visas valstybėse narėse, kurioms jis yra privalomas. Todėl nėra galimybės jį taikyti iš dalies Jungtinėje Karalystėje;

                     (14)

                     siekiant užtikrinti Sutarčių ir taikytinų protokolų laikymąsi ir tuo pačiu metu užtikrinti siūlomo reglamento vientisumą ir nuoseklumą, Jungtinė Karalystė pateikė prašymą dalyvauti taikant siūlomą reglamentą pagal Protokolo Nr. 19 4 straipsnį tokiu mastu, kokiu jo nuostatose daroma nuoroda į Agentūros atsakomybe už SIS II, kaip reglamentuojama Reglamentu (EB) Nr. 1987/2006, VIS, AIS ir ETIAS operacijų valdymą;

                     (15)

                     Taryba pripažįsta Jungtinės Karalystės teisę pagal Protokolo Nr. 19 4 straipsnį pateikti prašymą dalyvauti taikant siūlomą reglamentą tokiu mastu, kiek Jungtinė Karalystė nedalyvaus taikant siūlomą reglamentą kitu pagrindu;

                     (16)

                     Jungtinės Karalystės dalyvavimas taikant siūlomą reglamentą neturėtų poveikio tam, kad šiuo metu Jungtinė Karalystė nedalyvauja ir negali dalyvauti taikant Šengeno acquis nuostatas, susijusias su trečiųjų šalių piliečių laisvu judėjimu, vizų politika ir asmenų valstybių narių išorės sienų kirtimu. Tuo remiantis į siūlomą reglamentą būtų galima pagrįstai įtraukti specialias nuostatas, kuriomis būtų atspindėta ši speciali Jungtinės Karalystės pozicija, visų pirma kiek tai susiję su ribotomis balsavimo teisėmis Agentūros valdyboje;

                     (17)

                     Europos Sąjungos Tarybos ir Islandijos Respublikos bei Norvegijos Karalystės sudaryto Susitarimo dėl pastarųjų asociacijos įgyvendinant, taikant ir plėtojant Šengeno acquis (13) 3 straipsniu įsteigtas Mišrus komitetas pagal to Susitarimo 5 straipsnį buvo informuotas apie tai, kad rengiamas šis sprendimas;

                     (18)

                     Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis (14) 3 straipsniu įsteigtas Mišrus komitetas pagal to Susitarimo 5 straipsnį buvo informuotas apie tai, kad rengiamas šis sprendimas,

               PRIĖMĖ ŠĮ SPRENDIMĄ:

            1 straipsnis
            Remiantis Sprendimais 2000/365/EB ir 2010/779/ES, Jungtinė Didžiosios Britanijos ir Šiaurės Airijos Karalystė dalyvauja taikant Europos Parlamento ir Tarybos reglamentą, kuriuo įsteigiama Europos Sąjungos didelės apimties IT sistemų laisvės, saugumo ir teisingumo srityje operacijų valdymo agentūra („eu-LISA“), kuriuo iš dalies keičiamas Reglamentas (EB) Nr. 1987/2006 ir Tarybos sprendimas 2007/533/TVR ir panaikinamas Reglamentas (ES) Nr. 1077/2011, tokiu mastu, kokiu jis yra susijęs su VIS, SIS II dalių, kuriose Jungtinė Karalystė nedalyvauja, ir AIS bei ETIAS operacijų valdymu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 28 d.

                  Tarybos vardu

                  Pirmininkė

               M. SCHRAMBÖCK

            (1)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

            (2)  2011 m. spalio 25 d. Europos Parlamento ir Tarybos reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 286, 2011 11 1, p. 1)

            (3)  2010 m. gruodžio 14 d. Tarybos sprendimas 2010/779/ES dėl Jungtinės Didžiosios Britanijos ir Šiaurės Airijos Karalystės prašymo dalyvauti taikant kai kurias Šengeno acquis nuostatas, susijusias su Europos didelės apimties IT sistemų laisvės, saugumo ir teisingumo srityje operacijų valdymo agentūros steigimu (OL L 333, 2010 12 17, p. 58).

            (4)  2006 m. gruodžio 20 d. Europos Parlamento ir Tarybos reglamentas (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 381, 2006 12 28, p. 4).

            (5)  2007 m. birželio 12 d. Tarybos sprendimas 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 205, 2007 8 7, p. 63).

            (6)  2004 m. birželio 8 d. Tarybos sprendimas 2004/512/EB dėl Vizų informacinės sistemos (VIS) sukūrimo (OL L 213, 2004 6 15, p. 5).

            (7)  2008 m. liepos 9 d. Europos Parlamento ir Tarybos reglamentas (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas) (OL L 218, 2008 8 13, p. 60).

            (8)  2008 m. birželio 23 d. Tarybos sprendimas 2008/633/TVR dėl valstybių narių paskirtų institucijų ir Europolo prieigos prie Vizų informacinės sistemos (VIS) teroristinių ir kitų sunkių nusikaltimų prevencijos, atskleidimo ir tyrimo tikslais (OL L 218, 2008 8 13, p. 129).

            (9)  2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl Eurodac sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su Eurodac sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 180, 2013 6 29, p. 1).

            (10)  2017 m. lapkričio 30 d. Europos Parlamento ir Tarybos reglamentas (ES) 2017/2226, kuriuo sukuriama atvykimo ir išvykimo sistema (AIS), kurioje registruojami trečiųjų šalių piliečių, kertančių valstybių narių išorės sienas, atvykimo ir išvykimo bei atsisakymo leisti jiems atvykti duomenys, nustatomos prieigos prie AIS teisėsaugos tikslais sąlygos ir iš dalies keičiama Konvencija dėl Šengeno susitarimo įgyvendinimo ir reglamentai (EB) Nr. 767/2008 ir (ES) Nr. 1077/2011(OL L 327, 2017 12 9, p. 20).

            (11)  2018 m. rugsėjo 12 d. Europos Parlamento ir Tarybos reglamentas (ES) 2018/1240, kuriuo sukuriama Europos kelionių informacijos ir leidimų sistema (ETIAS) ir iš dalies keičiami reglamentai (ES) Nr. 1077/2011, (ES) Nr. 515/2014, (ES) 2016/399, (ES) 2016/1624 ir (ES) 2017/2226 (OL L 236, 2018 9 19, p. 1).

            (12)  2003 m. rugsėjo 2 d. Komisijos reglamentas (EB) Nr. 1560/2003, nustatantis išsamias Tarybos reglamento (EB) Nr. 343/2003, nustatančio valstybės narės, atsakingos už trečiosios šalies piliečio vienoje iš valstybių narių pateikto prieglobsčio prašymo nagrinėjimą, nustatymo kriterijus ir mechanizmus, taikymo taisykles (OL L 222, 2003 9 5, p. 3).

            (13)  OL L 176, 1999 7 10, p. 36.

            (14)  OL L 53, 2008 2 27, p. 52.


title: 2018 m. gruodžio 11 d. Tarybos sprendimas, kuriuo priimama Tarybos pozicija dėl antro 2019 finansinių metų Europos Sąjungos biudžeto projekto

text:
14.12.2018

                  LT

                  Europos Sąjungos oficialusis leidinys

                  C 451/2

         TARYBOS SPRENDIMAS
         2018 m. gruodžio 11 d.
         kuriuo priimama Tarybos pozicija dėl antro 2019 finansinių metų Europos Sąjungos biudžeto projekto
         (2018/C 451/02)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač jos 314 straipsnio 3 dalį, kartu su Europos atominės energijos bendrijos steigimo sutartimi, ypač jos 106a straipsniu,
         kadangi:

                     (1)

                     2018 m. lapkričio 30 d. Komisija pateikė pasiūlymą dėl antro 2019 finansinių metų Europos Sąjungos bendrojo biudžeto projekto (1);

                     (2)

                     Taryba išnagrinėjo Komisijos pasiūlymą, kad nustatytų poziciją, kuri pajamų požiūriu būtų suderinta su 2014 m. gegužės 26 d. Tarybos sprendimu 2014/335/ES, Euratomas dėl Europos Sąjungos nuosavų išteklių sistemos (2), o išlaidų požiūriu – su 2013 m. gruodžio 2 d. Tarybos reglamentu (ES, Euratomas) Nr. 1311/2013 (3), kuriuo nustatoma 2014–2020 m. daugiametė finansinė programa,

                     (3)

                     atsižvelgiant į būtinybę kuo skubiau priimti Tarybos poziciją dėl antro biudžeto projekto, kad biudžetą būtų galima galutinai priimti iki 2019 finansinių metų pradžios ir taip užtikrinti Sąjungos veiklos tęstinumą, yra pagrįsta, vadovaujantis Tarybos darbo tvarkos taisyklių 3 straipsnio 3 dalimi, sutrumpinti Protokolo Nr. 1 4 straipsnyje nustatytą aštuonių savaičių laikotarpį, skirtą informacijai nacionaliniams parlamentams informuoti, ir dešimties dienų laikotarpį, skirtą punktui įtraukti į Tarybos posėdžio preliminarią darbotvarkę,

               NUSPRENDĖ:

            Vienintelis straipsnis
            Tarybos poziciją dėl antro 2019 finansinių metų Europos Sąjungos bendrojo biudžeto projekto Taryba priėmė 2018 m. gruodžio 11 d.
            Visą tekstą galima rasti Tarybos interneto svetainėje (http://www.consilium.europa.eu/) arba iš jos atsisiųsti.

            Priimta Briuselyje 2018 m. gruodžio 11 d.

                  Tarybos vardu

                  Pirmininkas

               G. BLÜMEL

            (1)  Dok. COM(2018) 900 final.

            (2)  OL L 168, 2014 6 7, p. 105.

            (3)  OL L 347, 2013 12 20, p. 884.